
Sluttrapport fra ressursgruppen for forebygging av seksuell trakassering 


Bakgrunn
I handlingsplan for likestilling, kjønnsbalanse og mangfold er et av hovedmålene et UiO skal ha økt fokus på å forebygge seksuell trakassering. Et av tiltakene i handlingsplanen er å nedsette en ressursgruppe for arbeid med å forebygge seksuell trakassering.
Ressursgruppen for forebygging av seksuell trakassering ble etablert høsten 2017 for å jobbe med forebyggende tiltak ved UiO. Gruppen har vært bredt sammensatt av både vitenskapelig personale og administrativt ansatte, hvor flere har en særlig kompetanse på dette området, se vedlegg. Arbeidet har vært ledet av tidligere prorektor, professor Ragnhild Helene Hennum.
Mandat 
Gruppens mandat har vært å gjennomgå gjeldende retningslinjer og prosedyrer, samt identifisere konkrete forebyggende tiltak og holdningsskapende aktiviteter. 
Følgende aktiviteter ble foreslått for gruppen til vurdering:

· Lage en langsiktig plan som gjelder både ansatte og studenter 
· Utarbeide tiltak med grunnlag i forskningsbaserte og erfaringsbaserte argumenter
· Foreta en risikovurdering og vurdering av risikosituasjoner
· Vurdere å gjennomføre kvalitative undersøkelser

Gruppens arbeid
Det ble gjennomført 5 møter på våren, og 3 møter høsten 2018. Høsten 2018 ble gruppens arbeid organisert etter tre temagrupper som hver hadde arbeidsmøter mellom gruppemøtene for å jobbe fram konkrete forslag og tiltak, se avsnitt under. Gruppen har hatt to overleveringsmøter med universitetsledelsen i 2018, hvor på det siste møte, desember 2018, ble avgitt en sluttrapport. 

Ressursgruppens leder har i tillegg deltatt i flere fora ved UiO for å informere om gruppens arbeid og innhente innspill, eksempelvis i koordineringsgruppen for likestilling og på dekanmøte. Videre har hun i sin rolle som gruppeleder og fagperson bidratt på flere arrangementer både i regi av UiO og eksterne aktører. 



Risikokartlegging
Våren 2018 ble det gjennomført en workshop med ressursgruppen og hvor flere relevante personer ble invitert til å delta, blant annet studentparlamentet, verneombud, SIO helse, studentpresten, UiO doc og fagforeningene. På workshopen ble det gjennomført en risikokartlegging med utgangspunktet i tre perspektiver; hva kan være risikofaktorer ved UiO, hvilke risikosituasjoner og hvilke risikogrupper har vi ved UiO. Denne risikokartleggingen dannet utgangspunkt for hvordan det videre arbeidet ble organisert innenfor tre temagrupper: 
· Retningslinjer 
· Vær varsom plakaten/sosiale medier og alkoholpolicy
· Prioritere forslagene til forebyggende tiltak og utvikle langtidsplan
Ressursgruppens leveranser
Gruppen har overlevert flere forslag og innspill til forebyggende tiltak og arbeid. 
Under vil det kort redegjøres for de ulike leveransene fra gruppen og hvordan disse skal følges opp videre i organisasjonen. 

Tekst til etiske retningslinjer
UiO har per i dag ikke egne overordnede etiske retningslinjer. Gruppen gjennomgikk derfor nettsiden med UiOs retningslinjer for dette området. På grunnlag av denne gjennomgangen ble det utarbeidet et forslag til ny og forbedret tekst til nettsiden om etiske retningslinjer ved UiO.  Det er blant annet skrevet mer utfyllende om flere områdene som allerede står, men det er også tatt inn avsnitt om blant annet:
· regler som styrer virksomheten
· mobbing, rasisme, diskriminering og trakassering
· doble relasjoner og habilitet er også fremhevet 
· den enkeltes ansvar for arbeids- og læringsmiljøet 
Dekanene har behandlet dette og nettsiden er oppdatert. 
Plakat med forventinger til adferd ved UiO
Sammen mot trakassering. Spilleregler ved Universitet i Oslo er en plakat med forventinger til adferd ved UiO. Plakaten gjelder både ansatte og studenter og er et bevisstgjørende og holdningsskapende tiltak som gruppen foreslår. Spillereglene er overlevert og behandlet i dekanmøte.

Rektor vil legge fram for styret den overnevnte plakaten, men også en versjon av plakaten som rektor har bearbeidet. 

Mal til introduksjonssamtale for nytilsatte
Risikokartleggingen som ble gjennomført våren 2018, viste at nytilsatt er en viktig gruppe. Ressursgruppen har derfor gitt innspill til de som har ansvar for kurset som tilbys nytilsatte ved UiO, og det er utviklet en mal til bruk i introduksjonssamtalen med nytilsatte. Foruten å få informasjon om praktiske ting som nøkkelkort og trening i arbeidstiden er det viktig å få fram at UiO har nulltoleranse for trakassering. Det er også viktig at man vet hvor man skal henvende seg hvis noe likevel skulle skje. Dette kommer fram igjennom presentasjonsmalen som er overlevert Avdeling for personalstøtte (AP). Foruten å informere dekanene, vil AP informere om malen i relevante møter og nettverk, eksempelvis HR-ledernettverket og direktørnettverket.  

Innspill til ruspolicy
Alkohol øker risikoen for seksuell trakassering og annen form for trakassering. Risikokartleggingen var tydelig på dette punktet, derfor har gruppen laget et innspill til ruspolicy. Innspillet er overlevert AP for videre behandling og oppfølging. AMU har også kommet med en bestilling når det gjelder ruspolicy. Begge disse innspillene følges derfor opp under ett, og forslag til ruspolicy kommer til å bli behandlet i AMU og i relevante lederorganer før vedtak.

Innspill til sosiale medier
Skille mellom jobb og privat kan være ganske uklar og i noen sammenhenger overlappende. Sosiale media er en arena hvor dette skillet er særlig vanskelig. UiO har en vær varsom plakat for sosiale medier med noen enkle retningslinjer for UiO-ansattes profiler på sosiale medier. Ressursgruppen har laget et innspill til videreutvikling av hva som bør inngå i vær varsom plakaten for å unngå at det oppstår situasjoner knyttet til uønsket seksuell oppmerksomhet eller seksuell trakassering. Innspillet er overlevert Avdeling for fagstøtte (AF) for videre oppfølging.  

Verktøykasse med tiltak 
Gruppen har laget et forslag til en verktøykasse på nett som søker å samle råd, retningslinjer og UiOs nettsider om trakassering. Hovedoverskriftene er:
· Tydelig lederansvar (vise vei og forebygge, håndtere og Omsorgs- og aktivitetsplikten)
· Rutiner for håndtering (si fra systemet og varsling)
· Kulturendring og dannelse (spilleregler, snakk om det og kompetanseutvikling)
· Konsekvenser (setter spor og reaksjoner)

Forslaget er overlevert Avdeling for personalstøtte for videre bearbeiding og oppfølging. 

Langtidsplan
Det er laget en langtidsplan som samler og systematiserer arbeidet framover. Bakgrunnen for planen er Handlingsplan for likestilling, kjønnsbalanse og mangfold 2018-2020, og risikokartleggingen som ble foretatt av ressursgruppen. Langtidsplanen omfatter både ansatte og studenter og tar utgangspunkt i aktivitetene som er skissert i handlingsplanen, i tillegg til å omfatte det videre arbeidet med tiltakene som er foreslått av ressursgruppen.



Vedlegg: 
Ressursgruppens sammensetning
Forslag til langtidsplan
Forslag til spilleregler «Sammen mot trakassering»

